作者:劉克莊
標題:沁園春
內容:昔臥龍公，北走曹瞞，西克劉璋。看沙頭八陣，百神呵護，渭濱一表，三代文章。絕笑渠儂，平生奸偽，死未忘情履與香。籌筆處，遣子丹引去，仲達奔忙。紛紛跋扈飛揚。這老子高深未易量。但綸巾指授，關河震動，靈旗征討，夷漢賓將。到得市朝，變為陵谷，千載烝嘗丞相堂。錦城外，有囀鸝音好，古柏皮蒼。